Indrek Toome

Indrek Toome (sündinud  19. septembril 1943 Tallinnas) on endine Eesti NSV poliitik ja Eesti ettevõtja.

1968. aastal lõpetas Tallinna Polütehnilise Instituudi elektroonikainsenerina ja kaugõppes NLKP KK juures asuva Kõrgema Parteikooli. Aastatel 1972–1992 oli ta Eesti NSV Ülemnõukogu saadik.

Indrek Toome on Eesti Rooma Klubi liige ja 20. Augusti Klubi liige.

Karjäär Eesti NSV-s

Indrek Toome oli üks Eesti Üliõpilaste Ehitusmaleva asutajatest 1964. aastal ning selle tööst osavõtja aastatel 1964–1967. 1968. aastast NLKP liige. 

1968. aastal suunati TPI tööstuselektroonika kateedrisse assistendiks. ELKNÜ Keskkomiteesse asus tööle pärast isikliku vestlust Ivan Käbiniga. Aastatel 1968–1978 oli komsomolitööl – ELKNÜ Keskkomitee üliõpilasosakonna juhataja 1968–1970, ÜLKNÜ Keskkomitee komsomoliorganite
osakonna vastutav organisaator, inspektor (kureeris Kesk-Aasia liiduvabariike) 1970–1972, ELKNÜ Keskkomitee sekretär ja ELKNÜ Keskkomitee I sekretär 1972–1978. 

1978–1984 EKP Tartu Linnakomitee I sekretär. 1981. aastast EKP Keskkomitee büroo liikmekandidaat, aastail 1984–1988 Eesti NSV Ministrite Nõukogu esimehe asetäitja ja I asetäitja. 

1988. aastal oli 10 kuud EKP Keskkomitee sekretär. 1988–1990 Eesti NSV Ministrite Nõukogu esimees ja Eesti NSV Valitsuse peaminister (Indrek Toome valitsus).

1990–1992 Eesti NSV Ülemnõukogu ja Eesti Vabariigi Ülemnõukogu väliskomisjoni esimees. 

Oli 1972–1992 Eesti NSV Ülemnõukogu saadik, Eesti NSV Ülemnõukogu Presiidiumi liige, Eesti NSV Ülemnõukogu komisjonide esimees, Eesti Vabariigi Ülemnõukogu liige ja väliskomisjoni esimees. 1989–1991 NSV Liidu Rahvasaadikute kongressi saadik.

Tegevus Eesti Vabariigis
Indrek Toome oli Balti Ühispanga nõukogu esimees ja alates 1992. aasta sügisest seotud SRV Kinnisvara AS-i ja sellega seotud firmadega kui üks aktsionäridest ning firmade nõukogude ja juhatuste liige.

Altkäemaksuskandaal 

28. novembril 1994 vahistati Indrek Toome, kui ta pakkus Kaitsepolitsei ametnikule altkäemaksu, et tagasi saada kolm Eesti kodaniku passi, mis Kapo oli mõne aja eest ära võtnud ärimees Mark Rivkinilt, tema abikaasalt ja tütrelt. Nad olid ennast registreerinud Eesti Komitee kodakondsuse taotlejaiks ja saanud Eesti kodakondsuse. Kapo kahtlustas, et passide saamiseks oli võltsitud eluloolisi andmeid. 20. novembril 1995 mõistis ringkonnakohus I. Toome altkäemaksu andmise katses süüdi ja karistas teda 3000 krooni rahatrahviga. Eeluurimise ajal viibis Toome 10 päeva vahi all. Kuna uurimine tuvastas, et põhjuseid polnud, tagastati Mark Rivkinile, tema naisele ja tütrele passid.

Juhtum paljastas lünga Eesti seadustes, mille järgi puudus kaitsepolitseil tol ajal õigus kuritegu matkida. Siiski pidas kaitsepolitsei selle juhtumi puhul ebaseaduslikku matkimist võimalikuks, sest oli asjast eelnevalt teavitanud Riigiprokuratuuri ja siseminister Kaido Kama.

Isiklikku 
Ta on abielus ja kolme täiskasvanud poja isa, poeg Marek on rallisõitja. Vennapoeg Koit Toome on laulja.

Vaata ka 
 Indrek Toome valitsus

Viited

Välislingid 
Tiina Jõgeda. Indrek Toome: "Ma olen õnnelik mees!", Eesti Ekspress, 21. veebruar 2008
Raul Vinni.  Indrek Toome ei häbene midagi, Saarte Hääl, 19. september 2011
 EKP KK sekretärid 
 ELKNÜ TPI komitee sekretäri asetäitja Indrek Toome annab komsomolipileti kätte Tiit Hütsile õpperühmast LM-101, 20.jaan. 1967.a. 

ELKNÜ Keskkomitee liikmed‎
Eesti NSV ministrid
Eesti Vabariigi Ülemnõukogu liikmed
NSV Liidu Ülemnõukogu saadikud
Eesti Rooma Klubi liikmed
Eesti ettevõtjad
Eestimaa Kommunistliku Partei liikmed
Sündinud 1943